**Cyfiawnder**

Mae Cymdeithas y Beibl yn cyhoeddi yn Saesneg “Feibl Tlodi a Chyfiawnder” sy’n goleuo pob cyfeiriad at gyfiawnder yn y Beibl. Mae yna filoedd ohonynt! Mae’n thema sy’n britho’r Beibl o’r brig i’r bôn.

Canolbwynt corfforol y Beibl Cristnogol, a chanolbwynt ysbrydol y sôn am gyfiawnder, yw proffwydi’r Hen Destament. Eu barn nhw yw mai cyfiawnder yw dyhead dyfnaf Duw:

*Beth dw i eisiau ydy gweld cyfiawnder fel dŵr yn gorlifo  
a thegwch fel ffrwd nant sydd byth yn sychu. (*[*Amos 5.24*](https://www.biblesociety.org.uk/explore-the-bible/read/cym/BNET/Amos/5/)*)*

Mae’r Arglwydd wedi dweud beth sy’n dda, a beth mae e eisiau gen ti:

*Hybu cyfiawnder, bod yn hael bob amser,  
a byw’n wylaidd ac ufudd i dy Dduw. ([Micha 6.8](https://www.biblesociety.org.uk/explore-the-bible/read/cym/BNET/Mic/6/highlight:8/" \t "_blank), Beibl.net)*

Dyma her y proffwydi i ni. A dyna oedd her Iesu hefyd, yn ôl Luc 4, yn ei bregeth gyntaf yn y synagog yn Nasareth. Yng ngeiriau Llyfr Eseia, ac yna yn ei eiriau herfeiddiol ei hun, fe ddywedodd fod Duw yn dangos ei ffafr at bobl o bob hil a chenedl, a bod cyfiawnder rhwng pobl o wahanol fathau yn greiddiol i ddeall dymuniad Duw.

Nid oedd ei gynulleidfa yn hoffi’r neges hon, mwy nag y mae cynulleidfaoedd eraill wedi ei hoffi ar hyd y blynyddoedd. Ond yr ymgais am gyfiawnder sydd wrth fodd calon Duw. Yn y Bregeth ar y Mynydd, meddai Iesu:

*Mae’r rhai sy’n llwgu a sychedu am gyfiawnder wedi’u bendithio’n fawr,   
oherwydd byddan nhw’n cael eu bodloni’n llwyr.*

*Mae’r rhai sy’n dioddef erledigaeth am eu bod nhw’n byw’n gyfiawn wedi’u bendithio’n fawr,  
oherwydd mae’r Un nefol yn teyrnasu yn eu bywydau. (*[*Mathew 5.6,10*](https://www.biblesociety.org.uk/explore-the-bible/read/cym/BNET/Matt/5/highlight:6/)*)*

Wrth geisio cyfiawnder, y canfyddwn bresenoldeb Duw – tystiolaeth y proffwydi a Iesu ei hun.

**Gethin Rhys, Cytûn**  
Mae *Byw y Beibl*  yn brosiect ar y cyd rhwng Cymdeithas y Beibl, Y Cyngor Ysgolion Sul a Gobaith i Gymru

(Ymddangosodd y gwaith yma gyntaf ar wefan Cymdeithas y Beibl, defnyddir drwy ganiatâd).